Bende wat glo huise roof in Pta gevangDrie verdagtes is in Pretoria-Noord in ’n Haval-voertuig opgemerk en voorgekeer. (Foto: SAPD) Lede van ’n bende wat vermoedelik by ’n reeks huisrooftogte, -inbrake en diefstal in Gauteng en die omliggende provinsies betrokke is, is Dinsdag in Pretoria vasgetrek. ’n Multidissiplinêre span, onder wie die SAPD, Gautengse snelwegpatrollie, Gautengse verkeerspolisie, BadBoyz Security, Tracker Connect en FRS-Falcon Risk Solutions, het die bende se beweging dopgehou en drie lede in hul spore gestuit. Die verdagtes is met verskeie toerusting – wat onder meer gebruik word om by huise in te breek – in hul besit betrap. Kapt. Mavela Masondo, polisiewoordvoerder, sê die span het inligting oor die bende ontvang en hulle fyn dopgehou. Drie verdagtes is in Pretoria-Noord in ’n Haval-voertuig opgemerk en voorgekeer. Die polisie het ook beslag op die voertuig gelê. Volgens Masondo word die verdagtes met verskeie sake verbind – onder meer inbrake by huise in Benoni gedurende September. Talle elektroniese toestelle is tydens dié inbrake gebuit. Daar is intussen ook vasgestel dat die verdagtes al voorheen vir soortgelyke oortredings in hegtenis geneem is. Die ondersoek duur voort.